Publication: Magyar Közlöny
Issue: MK-2004-60 (Year: 2004, Number: 60)
Era: 2004-2010
Section: II. számú melléklet a 2004. évi XXX. törvényhez
Paragraph Index: 2945

36. Nyilatkozat a tengerentúli országokról és területekről A Konferencia elismeri, hogy a tengerentúli országok és területek (TOT-ok) társulására vonatkozó, az Európai Közösséget létrehozó szerződés negyedik része szerinti sajátos szabályozást jelentős számú nagy kiterjedésű és népességű országra és területre alkották meg. E szabályozás 1957 óta keveset változott. A Konferencia megállapítja, hogy jelenleg csak 20 TOT van, amelyek rendkívül szétszórtan elhelyezkedő szigeti területek mintegy 900 000 fős össznépességgel. Ezen túlmenően a legtöbb TOT különösen súlyos földrajzi és gazdasági hátrányai következtében strukturálisan jelentősen elmaradott. Ilyen körülmények között a társulásra vonatkozó, 1957-ben megalkotott sajátos szabályozás már nem felel meg a TOT-ok fejlődéséből fakadó kihívásoknak. A Konferencia ünnepélyesen emlékeztet arra, hogy a társulás célja az országok és területek gazdasági és társadalmi fejlődésének elősegítése, valamint közöttük és a Közösség egésze között szoros gazdasági kapcsolatok kialakítása. A Konferencia felkéri a Tanácsot, hogy az Európai Közösséget létrehozó szerződés 136. cikkének rendelkezései szerint 2000 februárjáig vizsgálja felül a társulásra vonatkozó szabályrendszert az alábbi négyes célkitűzésre tekintettel: – a TOT-ok gazdasági és társadalmi fejlődésének hathatósabb előmozdítása; – a TOT-ok és az Európai Unió közötti gazdasági kapcsolatok fejlesztése; – az egyes TOT-ok sokféleségének és sajátos jellegének fokozottabb figyelembevétele, tekintetbe véve a letelepedés szabadságával kapcsolatos kérdéseket is; – annak biztosítása, hogy javuljon a pénzügyi eszközök hatékonysága.

Source: https://magyarkozlony.hu/hivatalos-lapok/f4a47c4158b2eb59c5b440f523997426d1c70adc/dokumentumok/f626c1259cf359d27859685440be3f028eb56a15/letoltes